《重阜崔嵬行》
宋代·释文珦

重阜何崔嵬，遥瞻北邙路。
旷野无人居，高低尽丘墓。
不知古与新，落落似棋布。
下有荒草丛，上有白杨树。
树顶啸鸱鸢，草根穴狐兔。
嗟哉昔为人，妻子相爱慕。
岂知易殂落，到此长另处。
天地虽好生，安能暂留驻。
夜台杳冥冥，千载竟不曙。
托身同草木，坐受蝼蚁蠹。
衣冠变成尘，精灵自相语。
亲戚不重过，他人岂能顾。
听我蒿里歌，年命如朝露。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。